It-Tieni Pitazz – Paragrafi 522-530 + Ġ.M.Ġ + Il-ħniena tal-Mulej għal dejjem jiena nkanta, Quddiem kulħadd inkantaha Għax hija l-ikbar attribut ta' Alla U għalina miraklu li qatt ma jara tmiem. Int toħroġ tgelgel mit-Trinita' Divina, Imma minn ġuf waħdieni mimli mħabba. Il-ħniena tal-Mulej tiġi rrivelata fir-ruħ Fil-milja kollha tagħha, meta jaqa' l-velu. Mill-għajn tal-ħniena Tiegħek, O Mulej, Joħroġ l-hena kollu u l-ħajja, U hekk, il-ħlejjaq kollha u l-ħolqien kollu Ikantaw f'estasi għanja ta' ħniena. Is-sentimenti tal-ħniena ta' Alla nfetħu għalina, Permezz tal-ħajja ta' Ġesu' minxur fuq is-Salib. O midneb, m'għandekx tiddubita jew tiddispra, Imma għandek tafda fil-ħniena, għax inti wkoll tista' ssir qaddis. Żewġ xmajjar f'forma ta' raġġi Ħarġu jgelglu mill-Qalb ta' Ġesu', Mhux għall-Anġli, lanqas għall-Kerubini jew is-Serafini, Imma għas-salvazzjoni tal-bniedem midneb. + Ġ.M.Ġ O rieda ta' Alla, kun l-imħabba tiegħi. Ġesu' tiegħi, Int taf li waħdi jiena ma kontx nikteb ittra waħda, u jekk jiena qiegħda nikteb, dan qiegħda nagħmlu biss minħabba kmand ċar ta' ubbidjenza qaddisa. Alla u l-erwieħ S. M. Fawstina tas-Sagrament Imqaddes + O Ġesu', Alla moħbi, Qalbi qiegħda tarak Għalkemm jaħbuk il-velijiet; Int taf li jiena nħobbok. + Ġ.M.Ġ Vilnius, 24 ta' Novembru 1935 + It-tieni pitazz O Trinita' Qaddisa, li fiha tinsab il-ħajja interjuri ta' Alla, il-Missier, l-Iben u l-Ispirtu s-Santu, ferħ etern, profondita' ta' mħabba li ħadd ma jista' jimmaġinaha, li ġiet imferrgħa fuq il-ħlejjaq kollha u li fiha jinsab il-hena tagħhom, qima u glorja lill-Isem qaddis Tiegħek għal dejjem ta' dejjem. Ammen. Meta jiena nikkunsidra l-kobor u s-sbuħija Tiegħek, O Alla tiegħi, jiena nifraħ bil-bosta li l-Mulej li jiena naqdi hu daqshekk kbir. Bl-imħabba u bil-ferħ jiena nagħmel ir-rieda Tiegħu, u iktar ma nsir nafu, iktar nixtieq inħobbu. Jiena nħossni naqbad bix-xewqa li nsir nħobbu dejjem iżjed u iżjed. L-erbatax tax-xahar. Dan il-Ħamis, filwaqt li kellna adorazzjoni billejl, għall-ewwel darba ma stajtx nitlob; nixfa ta' ċertu tip ħakmitni. Ma stajtx nimmedita fuq il-Passjoni doloruża ta' Ġesu'. Jiena għalhekk inftajt minn tuli fl-art u offrejt il-passjoni l-iktar doloruża tal-Mulej Ġesu' lill-Missier tas-sema bħala riparazzjoni għad-dnubiet tad-dinja kollha. Meta rġajt qomt bilwieqfa wara din it-talba u mxejt lejn il-ġinokkjatur tiegħi, f'daqqa waħda rajt lil Ġesu' maġenbu. Il-Mulej Ġesu' deher bħalma kien waqt il-flaġellazzjoni. F'idejh kien qiegħed iżomm liebsa bajda li Huwa libbishieli u ħabel li dawwarhuli ma' qaddi, u għattieni b'mantar aħmar bħal dak li kienu libbsuh matul il-Passjoni Tiegħu u velu tal-istess kulur, u qalli, Qiegħda tara kif ser tkunu lebsin inti u l-kumpanji tiegħek. Il-ħajja Tiegħi mit-twelid sal-mewt fuq is-Salib tkun ir-regola tagħkom. Ħares fiss lejja u għix skont dak li inti tara. Jiena nixtieq li inti tidħol 'il ġewwa fl-ispirtu Tiegħi b'mod iktar profond u tifhem li Jiena ta' Qalb ħelwa u umli. Darba, ħassejtni mbuttata li nibda naħdem u nwettaq dak li Alla kien qiegħed jistenna mingħandi, kien x'kien. Għal waqt wieħed dħalt fil-kappella u smajt vuċi ġewwa ruħi qiegħda tgħidli, Għax qiegħda tibża'? Taħseb li Jiena mhux ser ikolli omnipotenza biżżejjed biex inwieżnek? Dak il-ħin, ruħi ħasset saħħa straordinarja, u l-kuntrarju kollu li seta' jiġrili sakemm jiena nwettaq ir-rieda ta' Alla deher qiesu mhu xejn f'għajnejja. Il-ġimgħa waqt il-Quddiesa x'ħin ruħi kienet mimlija bil-ferħ ta' Alla, smajt dan il-kliem ġewwa ruħi: Il-ħniena Tiegħi għaddiet għal ġo l-erwieħ permezz tal-Qalb ta' Ġesu' li hi l-istess ħin divina u umana bħalma raġġ tax-xemx jgħaddi minn ġol-kristall. Jiena ħassejt ġewwa qalbi u fhimt lil kull min jersaq lejn Alla jagħmel dan permezz ta' Ġesu', fih u bih. Fl-aħħar jum (15 ta' Novembru) tan-novena f'Ostra Brama, filgħaxija, wara l-kant tal-litanija, wieħed mis-saċerdoti espona s-Sagrament Imqaddes fl-ostensorju. Meta poġġieh fuq l-altar, minnufih jiena rajt il-Bambin Ġesu', joħroġ l-idejn żgħar Tiegħu, l-ewwelnett lejn Ommu, li f'dak il-waqt dehret qisha ħajja. Filwaqt li Omm Alla kienet qiegħda titkellem miegħi, Ġesu' fetaħ l-idejn ċkejknin Tiegħu lejn il-kongregazzjoni. Il-Verġni Mbierka kienet qiegħda tgħidli naċċetta kulma kien qed jitlob Alla mingħandi bħal tifla żgħira, mingħajr ma nistaqsi domandi; jekk ma nagħmilx hekk, ma nkunx qiegħda nogħġob lil Alla. F'dak il-waqt, il-Bambin Ġesu' għeb, u Omm Alla ma baqgħetx tidher ħajja, u l-istampa tagħha reġgħet dehret bħalma kienet qabel. Imma ruħi kienet mimlija b'hena u ferħ kbir, u jiena għidt lill-Mulej: "Agħmel bija dak li trid; jiena lesta għal kollox, imma Inti, O Mulej, tabbandunanix lanqas għal waqt wieħed biss." + Ġ.M.Ġ Għall-glorja tat-Trinita' l-Aktar Qaddisa. Jiena tlabt lil Madre Superjura (Borgia) tagħtini permess nagħmel sawma ta' erbgħin jum, u nieħu darba kuljum biċċa ħobż u tazza ilma. Imma, fuq il-parir tal-konfessur tiegħi (Dun Sopocko), il-Madre Superjura ma qablitx li nagħmel erbgħin jum imma sebgħa. "Ma nistax neżentak għal kollox mid-dmirijiet tiegħek Sor, minħabba s-sorijiet l-oħrajn li jistgħu jindunaw b'xi ħaġa. Jiena nagħtik il-permess tiegħi li tingħata għat-talb u li tieħu nota ta' xi ftit minn dawn l-affarijiet, imma jkun diffiċli ħafna għalija li nżommok taħt għajnejja għal dak li għandu x'jaqsam mas-sawm. Fil-verita', ma nista' naħseb fl-ebda soluzzjoni għal din il-ħaġa," u qaltli, "Issa mur, Sor u forsi jkolli xi dawl." Il-Ħadd filgħodu, jiena fhimt li meta l-Madre Superjura tatni x-xogħol mal-bieb waqt il-ħin tal-ikel, dan għamiltu bil-ħsieb li tkun qiegħda tagħtini ċ-ċans li nsum. Filgħodu, ma mortx għall-ewwel kolazzjon imma, ftit wara, jiena mort għand il-Madre Superjura u staqsejtha jekk hi kenitx tatni ix-xogħol mal-bieb sabiex ikun possibli għalija li nsum mingħajr ma jinduna ħadd. Il-Madre wieġbet, "Meta tajtek dan ix-xogħol, Sor, dak li kelli f'moħħi." Jiena mbagħad rajt dak li kien l-istess ħsieb li kien għadda minn moħħi."
Djarju ta' Swor Fawstina – It-2 Pitazz (par.522-530)